ORDE do 27 de abril de 2005 pola que se clasifica como de interese social a Fundación Compostela Deporte.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 16/05/2005

Visto o expediente de clasificación da Fundación Compostela Deporte, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Compostela Deporte, foi constituída en escritura pública outorgada en Santiago de Compostela o día dous de marzo de dous mil cinco, ante o notario Héctor Ramiro Pardo García, co número catrocentos oitenta e tres do seu protocolo por José Antonio Sánchez Bugallo e Manuel Portas Fernández en representación do Concello de Santiago de Compostela, Luis Vela Alarco en representación de Caixanova, Víctor Tobio Barreira e Ángel Remesar Zabaleta en representación de Editorial Compostela, S.A., Sergio Miguel Soriano Ruiz en representación de Aquagest, Promoción Técnica y Financiera de Abastecimiento de Agua S.A., José Antonio Bernárdez Fontaiña e Mario Otero Nogareda en representación de Construcciones Ruafer S.A., Jesús José Chenel Noya en representación de Noyamovil, S.L., José Manuel Riba García en representación de Alcampo, S.A., e por Antonio Luis Lodeiro Raposo e Julio Vázquez Suárez, en representación de Cermel Inversioes, S.A.
3. A fundación ten como obxecto, segundo establece o artigo seis dos estatutos, o fomento e promoción do deporte a través do apoio, difusión e axuda ás entidades deportivas da cidade de Santiago e a consolidación ou atracción de eventos deportivos que poidan celebrarse na cidade de Santiago, como medio de promoción e difusión da cultura deportiva, posibilitando un maior achegamento á sociedade en xeral.
4. O padroado da fundación estará integrado por José Antonio Sánchez Bugallo como presidente, Manuel Portas Fernández como vicepresidente e Luis Vela Alarco, Jorge Miguel Santos López, Víctor Tobio Barreira, Ángel Remesar Zabaleta, José Antonio Bernández Fontaiña, Mario Otero Nogareda, Sergio Miguel Soriano Ruiz, Alfonso Luciano Luaces Anca, Jesús José Chenel Noya, Jesús Manuel Chenel Botana, Antonio Luis Lodeiro Raposo, Julio Vázquez Suárez, José Manuel Riba García e Juan Carlos Losada Rey como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese social da Fundación Compostela Deporte, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese
galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Familia, Xuventude, Deporte e Voluntariado.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 26 de abril de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na lei 11/1991, do 8 de novembro, de reforma da anterior, de réxime das fundacións de interese galego, así como as demáis normas de desenvolvemento e de xeral aplicación. Na súa virtude,
DISPOÑO:
Clasificar como de interese social a Fundación Compostela Deporte adscribíndoa á Consellería de Familia, Xuventude, Deporte e Voluntariado, que exercerá plenamente o protectorado sobre ela.
Santiago de Compostela, 27 de abril de 2005.
Jaime Pita Varela
Conselleiro da Presidencia, Relacións Institucionais
e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA